b'\n_START_ARTICLE_\nGrad Podpe\xc4\x8d\n_START_SECTION_\nZgodovina\n_START_PARAGRAPH_\nGrad Podpe\xc4\x8d je v pisnih virih prvi\xc4\x8d omenjen leta 1300 kot Gallenstayn. Po Milku Kosu naj bi grad stal \xc5\xbee pred letom 1248. Gotovo ga je zgradil eden od sinov Konrada Galla iz gradu Gamberk, in nadaljeval rod Gallov imenovan Gallen\xc5\xa1tajnski ali Podpe\xc5\xa1kih, na izvornem gradu pa se nadaljuje nova veja imenovana Gallenbergi. Med letoma 1388 in 1390 je bil lastnik gradu Podpe\xc4\x8d Henrik Gall pl. Gallen\xc5\xa1tajnski. Ta je leta 1390 ustanovil beneficij Sv. Pavla na Podpe\xc4\x8di, patronatsko pravico so ohranili Galli, potrditev kaplanov pa je predal duhovniku v Trebnjem._NEWLINE_V 16. stoletju naj bi grad uni\xc4\x8dili Turki. Lastniki so postali sorodniki Gallenbergi. Jo\xc5\xa1t III. z gradu Podpe\xc4\x8d je bil od leta 1558 do smrti 1. oktobra 1566 de\xc5\xbeelni oskrbnik Kranjske. Leta 1570 se omenja kot lastnik Janez pl. Gallenberg, ki mu je sledil Jo\xc5\xa1t Jakob in leta 1607 njegov sin Janez Adam, ki je bil lastnik vsaj \xc5\xa1e do leta 1619. Nato je gospostvo podedoval sin grof Janez Friderik in po 1687 njegov sin grof Danijel.  Pred letom 1743 je bila lastnica Ana Cecilija baronica Apfaltrer, saj je posest takrat prodala Francu Bernardu grofu Lambergu. Leta 1759 je bila v lasti Marije Agneze Piccardi.  V sedemdesetih letih 18. stoletja je bil lastnik Michelangelo I. Zois pl. Edelstein. Ta je h gospostvu Podpe\xc4\x8d pridru\xc5\xbeil gospostvi Gabrje in Kompolje pri Muljavi.  Michelangelo je 1773 gospostvo izro\xc4\x8dil sinu Jo\xc5\xbeefu baronu Zoisu. Tega leta je posest sestavljala 131 kmetij. Barona Jo\xc5\xbeefa je z dedovanjem leta 1817 nasledi Karel baron Zois, ki posest 1820 proda Janezu pl. Lehmannu in njegovi \xc5\xbeeni Alojziji, rojeni Zois. Lehmanna leta 1832 nasledijo \xc5\xa1tirje sinovi in posest se razdeli na ve\xc4\x8d dele\xc5\xbeev. Leta 1850 so posestvo prodali Karlu grofu Paceju, ki je najprej leta 1860 prodal Kompolje pri Muljavi Henriku pl. Conrathenu, Podpe\xc4\x8d in Gabrje pa leta 1864 trgovcu in tovarnarju iz Dresdna Frideriku Albertu H\xc3\xbcngstu. Nato v naslednjih letih preide posest v roke dru\xc5\xbeini baronov Humboldt, ki ga leta 1872 ponovno proda grofu Paceju. Tega so nasledile njegove h\xc4\x8dere in v njihovih rokah je bila posest \xc5\xa1e leta 1916.'